b'\n_START_ARTICLE_\nDrujba narodov (revist\xc4\x83)\n_START_SECTION_\nIstoric\n_START_PARAGRAPH_\nAlmanahul Drujba narodov a fost fondat \xc3\xaen 1939 pentru popularizarea operei scriitorilor din republicile sovietice, publicate \xc3\xaen traducere \xc3\xaen limba rus\xc4\x83. A avut ini\xc8\x9bial o apari\xc8\x9bie neregulat\xc4\x83 (cu \xc3\xaentrerupere \xc3\xaen perioada iunie 1941 \xe2\x80\x94 octombrie 1943), apoi a ap\xc4\x83rut \xc3\xaencep\xc3\xa2nd din 1949 la fiecare dou\xc4\x83 luni. \xc3\x8encep\xc3\xa2nd din 1955 este publicat lunar, fiind transformat \xc3\xaentr-o revist\xc4\x83._NEWLINE_Revista a fost publicat\xc4\x83 p\xc3\xa2n\xc4\x83 \xc3\xaen 1990 de c\xc4\x83tre Uniunea Scriitorilor din URSS, iar din 1991 de c\xc4\x83tre o redac\xc8\x9bie privat\xc4\x83._NEWLINE_\xc3\x8en perioada post-sovietic\xc4\x83 se p\xc4\x83streaz\xc4\x83 accentul pe publicarea scrierilor unor reprezentan\xc8\x9bi ai popoarelor din fosta URSS._NEWLINE_\xe2\x80\x9e\xe2\x80\x9eDrujba narodov\xe2\x80\x9d este o revist\xc4\x83 modern\xc4\x83 \xc3\xaen toate sensurile. Numele, cu toate acestea, este dep\xc4\x83\xc8\x99it. Unul mult mai bun ar fi \xe2\x80\x9eVrajba narodov\xe2\x80\x9d. Dar acesta este un p\xc4\x83cat universal. Denumirile revistelor literare au \xc3\xaenceput s\xc4\x83 fie golite de metafore.\xe2\x80\x9d_NEWLINE_\xe2\x80\x94Nadejda Averianova, critic literar_NEWLINE_\xc3\x8en anii 2000 situa\xc8\x9bia revistei Drujba narodov s-a \xc3\xaenr\xc4\x83ut\xc4\x83\xc8\x9bit. \xc3\x8en anul 2012 revista a avut probleme cu spa\xc8\x9biul ocupat (a expirat termenul de \xc3\xaenchiriere), iar redac\xc8\x9bia a trebuit s\xc4\x83 se mute \xc3\xaentr-un alt spa\xc8\x9biu \xe2\x80\x94 \xc3\xaen casa funda\xc8\x9biei \xe2\x80\x9eRusski mir\xe2\x80\x9d (Lumea rus\xc4\x83)._NEWLINE_\xe2\x80\x9e\xc3\x8entr-adev\xc4\x83r, cu for\xc8\x9be sl\xc4\x83bite, \xc8\x9binem o diet\xc4\x83 de post, destul de umili\xc8\x9bi pentru o revist\xc4\x83 de un asemenea rang. Nu avem bani, care ne-ar ajuta c\xc3\xa2t de c\xc3\xa2t. Nu primim niciun sprijin din partea statului. St\xc4\x83m f\xc4\x83r\xc4\x83 salarii. Uneori chiar \xc8\x99i luni.\xe2\x80\x9d_NEWLINE_\xe2\x80\x94Leonid Bahnov, \xc8\x99eful sec\xc8\x9biei de proz\xc4\x83 a revistei \xc2\xabDrujba narodov\xc2\xbb_NEWLINE_\xc3\x8en anul 2014, potrivit redactorului-\xc8\x99ef Aleksandr Ebanoidze, autorii revistei nu primeau aproape deloc onorarii pentru materialele publicate. La sf\xc3\xa2r\xc8\x99itul anului 2013 el mai spunea: \xc2\xabRevista mea pl\xc4\x83te\xc8\x99te \xc3\xaenc\xc4\x83 unele onorarii destul de ridicole\xc2\xbb._NEWLINE_Drujba narodov particip\xc4\x83 la proiectul literar online \xe2\x80\x9eJurnalin\xc3\xaei zal\xe2\x80\x9d, iar din 2013 are propriul site.\n_START_SECTION_\nAutori publica\xc8\x9bi\n_START_PARAGRAPH_\n\xc3\x8en cursul anilor au fost publica\xc8\x9bi \xc3\xaen revista Drujba narodov urm\xc4\x83torii autori: Viktor Astafiev, Vladimir Bogomolov, Vasil B\xc3\xaekov, Dmitri B\xc3\xaekov, Mihail Veller, Rasul Gamzatov, Lev Gumiliov, Nikolai Dorizo, Nikolai Zabolo\xc8\x9bki, Serghei Zal\xc3\xaeghin, Fazil Iskander, Ion Dru\xc8\x9b\xc4\x83, Aleksandr Karasev, Veaceslav Kondratiev, Naum Korjavin, Aleksandr Ku\xc8\x99ner, Vilis La\xc8\x9bis, Inna Lisnianskaia, Farid Naghim, Bulat Okudjava, Anatoli R\xc3\xaebakov, Iulian Semionov,  Roman Sencin, Moris Sima\xc8\x99ko, Aleksandr Tvardovski, Kornei Ciukovski,  Aleksei A. \xc8\x98epeliov, Vasili \xc8\x98uk\xc8\x99in \xc8\x99i al\xc8\x9bii.'